Diari Oficial de la Generalitat Valenciana


Sumari del DOGV 9934, del 11-09-2024 (2024/8766)

RESOLUCIÓ de 3 de juny de 2024, del director general d’Urbanisme, Paisatge i Avaluació Ambiental, per la qual es formula la declaració d’impacte ambiental del projecte de la planta solar fotovoltaica Cubells, de 20 MWp, i la seua infraestructura d’evacuació dels termes municipals de Sierra Engarcerán i Vall d’Alba. Expedient: (3116393) 100/2024/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9934

Data del DOGV
:   11-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8766

CVE
:   BBNJ-R-1741-1230

Data del document
:   03-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Anunci

Descriptors 

:   * impacte ambiental

«Declaració d’impacte ambiental

Expedient:(3116393) 100/2024/AIA.

Projecte: Planta solar fotovoltaica Cubells, de 20 MWp, i la seua infraestructura d’evacuació.

Promotor: VF Renovables 21, SL.

Òrgan substantiu: Servici Territorial d’Indústria, Energia i Mines de Castelló.

Ref. òrgan substantiu: ATALFE/2020/6.

Localització: termes municipals de Sierra Engarcerán i Vall d’Alba (Castelló).

Objecte i descripció del projecte

Objecte del projecte

L’empresa VF Renovables 21, SL promou un projecte d’instal·lació solar fotovoltaica denominada Cubells i la seua infraestructura d’evacuació en els termes municipals de Sierra Engarcerán i Vall d’Alba (Castelló).

La potència nominal d’inversors de la planta és de 18,4 MWn, amb una potència pic de 20 MW. El projecte preveu la infraestructura d’evacuació, que consistix en 5 centres de transformació i la línia d’evacuació aerosubterrània fins a la subestació SET 30/132 kV Pla dels Forns. El projecte és objecte de sol·licitud d’autorització administrativa prèvia, d’autorització de construcció i d’autorització d’implantació pel procediment integrat d’autorització de centrals fotovoltaiques que s’ubiquen en sòl no urbanitzable.

Descripció del projecte

La planta solar es localitza al sud-est del nucli urbà de Sierra Engarcerán, a uns 7 km. L’accés a la planta i als seus centres de transformació es farà des de la carretera autonòmica CV-155 i a través de camins existents.

L’àrea ocupada per la planta (tancat) és de 21,70 ha i la superfície cadastral vinculada és de 92,19 ha, de manera que ocupa la parcel·la 93 del polígon 14 del terme municipal de Sierra Engarcerán.

La central fotovoltaica està constituïda per mòduls solars de sistema bifacial clavats directament sobre el sòl en estructura fixa. Els panells es connectaran en sèrie i s’agruparan en inversors de strings per a després augmentar la tensió en els 5 centres de transformació (construccions prefabricades) des de 0,69 kV fins a 30 kV. Els centres de transformació s’interconnectaran mitjançant circuits soterrats amb línies de 30 kV i una longitud total de 1.450,4 m.

L’energia produïda per la planta solar s’evacuarà mitjançant una línia aerosubterrània. El tram aeri, de 30 kV i de 1.818,52 m de longitud, discorre des del suport de conversió aerosubterrani (M00), situat al sud del recinte de la planta solar Cubells, fins al suport de conversió aerosubterrani (M11), situat al nord del recinte de la planta solar Pla dels Forns. Des d’este punt partix un segon tram de 5.030 m, que discorre en subterrani fins a la subestació SET Pla dels Forns 30/132 kV. Les parcel·les cadastrals vinculades a la infraestructura d’evacuació se situen en el polígon 14, parcel·les 93, 96, 109, 126, 127, 128, 129, 133, 136 i 9007, i en el polígon 18, parcel·les 70, 80, 81, 82, 89, 91, 9003, 9009, 9013 i 9017 en el terme municipal de Sierra Engarcerán (Castelló), i en el polígon 4, parcel·la 9002; polígon 5, parcel·les 4 i 9003; polígon 18, parcel·la 9004, i polígon 19, parcel·la 9001 en el terme municipal de Vall d’Alba (Castelló).

La infraestructura d’evacuació subterrània compartida des del suport de conversió aerosubterrani M11 en els terrenys de la planta fotovoltaica projectada Pla dels Forns fins a l’ST Vall d’Alba, titularitat d’I-DE Redes Eléctricas Inteligentes, SAU, s’ha avaluat ambientalment en l’expedient de la planta solar Pla dels Forns (ATALFE/2020/9).

Per a l’execució del projecte es preveu un condicionament i un anivellament previ del terreny, necessaris per al funcionament normal de la planta, la qual cosa implica fer excavacions, farciments, l’obertura de rases per al cablejat amb profunditat no superior a 1,5 m, fonamentacions dels mòduls mitjançant clavament, vials interiors, obres de drenatge, tancat perimetral i la instal·lació d’aparellatge i equips. Tenint en compte la situació del ferm existent, el moviment de terres es farà de manera que el material extret s’utilitzarà com a farciment, i, per tant, no es generaran excedents. El promotor no preveu proveïment d’aigua potable ni instal·lacions de sanejament, ja que no hi haurà personal treballant en les instal·lacions de manera continuada.

Quan finalitze la vida útil de la planta solar fotovoltaica, es procedirà a desmantellar-la i a restaurar el terreny, s’evitarà en la mesura del possible el moviment de terres i es retirarà qualsevol estructura, fonamentació o un altre element permanent.

Tramitació administrativa

De conformitat amb l’annex VI (part B, epígraf n) de la Llei 21/2013, de 9 de desembre, d’avaluació ambiental, el fraccionament de projectes és el mecanisme artificiós de divisió d’un projecte amb l’objectiu d’evitar l’avaluació d’impacte ambiental ordinària en el cas que les magnituds superen els llindars establits en l’annex I. Les característiques pròpies d’este projecte determinen que constituïx, per si mateix, un supòsit d’avaluació ambiental ordinària.

El Servici Territorial d’Indústria, Energia i Mines (òrgan substantiu) ha admés a tràmit l’expedient per a autoritzar-lo, per la qual cosa correspon a este òrgan ambiental l’avaluació d’impacte ambiental del projecte, de conformitat amb la legislació autonòmica i en concordança amb l’article 11 de la Llei 21/2013, de 9 de desembre.

En data 31 de març de 2023, el Servici Territorial d’Indústria, Energia i Mines de Castelló (STIEM) va traslladar a l’òrgan ambiental la sol·licitud d’avaluació d’impacte ambiental simplificada del projecte de la planta solar fotovoltaica Cubells i la seua infraestructura d’evacuació.

En data 4 d’abril de 2023, es va remetre a l’òrgan substantiu un requeriment de documentació bàsica a l’efecte de l’article 45.2 de la Llei 21/2013, de 9 de desembre, perquè entre la documentació presentada faltava la sol·licitud d’inici del promotor. En data 18 d’abril de 2023, l’òrgan substantiu remet esta documentació.

En data 18 de maig de 2023, l’òrgan ambiental comunica a l’òrgan substantiu que el projecte constituïx un supòsit d’avaluació d’impacte ambiental ordinària, atés que, en els projectes amb infraestructures compartides d’evacuació, al marge de l’expedient que incloga la LAT per a la seua anàlisi, s’ha de considerar la tensió i la longitud de la línia des del punt de generació fins a la seua connexió amb l’ST Vall d’Alba per a comprovar el compliment dels criteris de connexió. Així mateix, es comunica la no iniciació del tràmit d’EIAO, ja que entre la documentació no es troben les al·legacions i els informes rebuts en els tràmits d’informació pública i de consultes a les administracions públiques afectades.

En data 5 d’abril de 2024, tenint coneixement que la fita 2 (Reial Decret llei 23/2020, de 23 de juny) venç el 3 de juny de 2024, este òrgan ambiental es reitera en la seua petició a l’òrgan substantiu de la remissió immediata de l’expedient complet del projecte.

En data 17 d’abril de 2024, l’STIEM va traslladar la sol·licitud d’avaluació d’impacte ambiental ordinària del projecte a este òrgan ambiental. A esta sol·licitud s’adjunta la documentació següent:

– Sol·licitud del promotor.

–  Projecte tècnic d’instal·lació de planta solar fotovoltaica connectada a la xarxa i el projecte d’instal·lació d’una línia aerosubterrània d’alta tensió a 30 kV des de la planta Cubells fins a la SET Pla dels Forns (de data febrer de 2023).

– Estudi d’impacte ambiental (de data abril de 2024) i un document de síntesi.

– Memòria justificativa del compliment dels criteris del Decret llei 14/2020 (de data febrer 2022).

– Pla de desmantellament i de restauració i plec de prevenció d’incendis forestals (de data octubre 2021).

Este expedient es va sotmetre a informació pública mitjançant l’anunci en el BOP núm. 56, de data 4 de maig de 2023, en el DOGV núm. 9570, de data 6 d’abril de 2023, i en els taulers d’anuncis dels ajuntaments de Sierra Engarcerán el 25 de maig de 2023 i de Vall d’Alba el 30 de març de 2023. Segons l’ofici de l’òrgan substantiu, durant la informació pública del projecte no es van presentar al·legacions de caràcter ambiental.

Simultàniament al període d’informació pública, l’òrgan substantiu va formular consulta i petició d’informes a les administracions públiques afectades amb competències mediambientals i entitats interessades. S’han considerat els informes següents i les autoritzacions que formen part de l’expedient remés per l’òrgan substantiu:

– Informe de la Confederació Hidrogràfica del Xúquer, de data 12 d’abril de 2023, en què indica les condicions i les autoritzacions que haurà de complir el promotor abans d’executar les obres.

– Informe de la Diputació de Carreteres de Castelló, de 19 d’abril de 2023, condicionat a l’aportació d’un estudi de trànsit i a una memòria sobre els punts d’accés a la planta solar a través de la CV-155.

– Informe del Servei de Gestió Territorial (SGT), de data 22 de juny de 2023, viable condicionat a la retirada dels panells de les zones amb afecció per perillositat d’inundació geomorfològica, que es troben afectades pels dos barrancs que travessen la planta, en la part occidental i central. Pel que fa a la línia d’evacuació aerosubterrània, el tram en aeri de 30 kV es considera incompatible a causa de l’incompliment dels criteris estratègics territorials. No es té constància d’acceptació o d’al·legacions per part del promotor.

– Informe de la Direcció General de Medi Natural i d’Avaluació Ambiental (DGMN), de data 5 juliol de 2023, favorable al projecte de la planta solar Cubells, condicionat a l’eliminació de plaques de les zones amb vegetació forestal i al soterrament del tram de la línia d’evacuació de 30 kV en aeri.

– Informe tècnic de l’Ajuntament de Sierra Engarcerán, de data 21 de març de 2024, favorable al projecte de la línia en aeri des de l’entroncament aerosubterrani en la planta Cubells (suport M01) fins a l’entroncament aerosubterrani (suport M12) en la planta Pla dels Forns (els suports es canvien de nom respecte del projecte tècnic de data febrer 2023; M00 = M01 i M11 = M12). El caràcter de l’informe es fonamenta en les característiques tècniques del terreny (irregular, de forest, predominantment rocós, amb pendents orientats al nord i al sud, vessants amb bancals de pedra irregulars, fauna pròpia i vegetació d’arbre i matoll) i per les seues afeccions i encreuaments amb la rambla del Toll i altres infraestructures lineals existents.

– En data 26 de març de 2024, el promotor, davant de la impossibilitat de fer front a la proposta del soterrament de la línia d’evacuació, aporta l’informe tècnic municipal anteriorment esmentat (favorable) a la Direcció General de Medi Natural i Animal (DGMNA). En conseqüència, la DGMNA, després de revisar les al·legacions del promotor i l’informe tècnic municipal, mostra la seua conformitat a la línia aèria en l’informe de data 17 d’abril de 2024.

– En data 23 d’abril de 2024, l’STIEM remet un escrit d’al·legacions del promotor a l’òrgan ambiental, en relació amb l’informe que l’òrgan ambiental va remetre en data 18 de maig de 2023, en el qual concloïa que el projecte constituïa un supòsit d’avaluació ambiental ordinària i se li requeria la remissió de l’expedient complet. En referència a este fet, en este escrit d’al·legacions el promotor exposa que l’apartat de consideracions legals de l’informe de l’òrgan ambiental no presenta cap característica definitòria que impedisca poder executar l’ESIA simplificat (que es va presentar inicialment). Respecte de la línia d’evacuació, que és la causa de la presentació d’un ESIA ordinari, el promotor al·lega que pertany a l’expedient ATALFE/2020/9, independent al que s’ha tramitat actualment ATALFE/2020/6.

– En data 30 d’abril de 2024, l’STIEM remet a l’òrgan ambiental l’informe de la DGMNA, de data 29 d’abril de 2024, favorable a la infraestructura d’evacuació subterrània des del suport de conversió aerosubterrani (M11 = M12 en els terrenys de la planta Pla dels Forns) fins a l’ST Vall d’Alba. Esta línia s’ha avaluat ambientalment en l’expedient de la planta Pla dels Forns ATALFE/2020/9.

- En data 27 de maig de 2024, el Servei de Paisatge i el Servei de Planificació Territorial emeten un informe favorable condicionat al fet que es duguen a terme les mesures d’integració paisatgístiques descrites i el programa d’implementació corresponent. En relació amb la línia d’evacuació aerosubterrània, s’haurà de soterrar el tram en aeri. Este informe s’emet en relació amb l’estudi d’integració paisatgístic que ha aportat el promotor, de data de maig de 2024. No es té constància d’acceptació o d’al·legacions per part del promotor.

Atés el criteri de l’Advocacia General de la Generalitat (ref. C/I/10852/2023 23078, de 27 d’octubre de 2023), esta resolució determina, als únics efectes ambientals, la conveniència de fer l’actuació i les condicions en què s’ha de fer, sense que calga conéixer qüestions urbanístiques (inclusivament relatives a l’atribució d’ús i aprofitament en sòl no urbanitzable) dirigides a l’òrgan substantiu.

Consideracions ambientals

La promoció de les energies renovables és un dels objectius de la política energètica de la Unió Europea, ja que el fet d’usar-les constituïx una part important del paquet de mesures necessàries per a reduir les emissions de gasos d’efecte d’hivernacle i també per a complir l’Acord de París i el marc de la Unió en matèria de clima i energia per a 2030.

El Pla nacional integrat d’energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, pretén aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.

El Pla d’energia sostenible de la Comunitat Valenciana 2020 i l’Estratègia valenciana de canvi climàtic i energia 2030 de la Generalitat arrepleguen els objectius i les estratègies de la Unió Europea i de l’Estat espanyol, i plantegen com a objectiu aconseguir 2.500 MW de potència instal·lada en centrals fotovoltaiques l’any 2030.

En l’actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l’afecció ambiental que puguen comportar, és una prioritat en el context energètic per al compliment dels objectius de descarbonització, reducció d’emissions de gasos d’efecte d’hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d’altres territoris.

Anàlisi d’alternatives

L’estudi d’impacte ambiental analitza tres alternatives quant a la ubicació i la viabilitat del projecte, incloent-hi l’alternativa zero (no execució del projecte). Se selecciona l’alternativa 1 per la seua no afecció a la Xarxa Natura 2000 ni a espais naturals protegits, de manera que respecta i es deixa lliure d’activitat el terreny protegit forestal i una línia d’evacuació que discorre pràcticament davall de camins existents. A més, els terrenys seleccionats pertanyen al peticionari, amb la qual cosa s’assegura la disponibilitat de terrenys pròxims al punt de connexió proporcionats per l’empresa de subministrament elèctric, ST Vall d’Alba.

El terreny proposat per a la instal·lació de la planta està situat en el terme municipal de Sierra Engarcerán, concretament al sud-est del nucli urbà del municipi, i emplaçat en el Tossal Redó, una forest de dimensions reduïdes a uns 7 km de la població. La planta solar queda emmarcada pel terme municipal de Benlloc al sud, el Pas de Planxadells i la via pecuària Pas Reial de l’Argila a l’est i per la CV-155, carretera de la Serra a Benlloc, a l’oest.

Després de consultar el visor cartogràfic de la Generalitat, la planta se situa majoritàriament sobre parcel·les qualificades de sòl no urbanitzable comú en el pla general. D’acord amb l’informe de l’SGT, part de la planta se situa en sòl no urbanitzable protegit, per la qual cosa necessitarà la compatibilitat urbanística, de conformitat amb la TROLUP. En relació amb la línia d’evacuació, en el seu tram en aeri considera que no complix amb els criteris estratègics territorials. La resta d’infraestructura d’evacuació subterrània compartida amb la planta Pla dels Forns des de l’entroncament aerosubterrani (M00 = M01), situat dins del tancat de la planta Pla dels Forns, fins a la SET Pla dels Forns, es va considerar viable en la declaració d’impacte ambiental mitjançant la Resolució de data 13 de maig de 2024 (expedient núm. 8547545 391/2024/AIA).

Afeccions a espais protegits

La planta solar fotovoltaica projectada es localitza fora de l’àmbit d’espais naturals protegits i espais protegits de la Xarxa Natura 2000, i el més pròxim és el LIC Sierra Engarcerán (ES5223055), situat a uns 600 m a l’oest. A l’oest, a uns 2 km i fora de la zona d’actuació, es troba la cova Santa, que s’inclou en el Decret 65/2006, de 12 de maig, del Consell, pel qual es desplega el règim de protecció de les coves i s’aprova el Catàleg de coves de la Comunitat Valenciana.

Així mateix, després de consultar el visor cartogràfic de la Generalitat, s’observa que en l’àmbit del projecte no es troben hàbitats protegits de l’annex IV del Decret 70/2009, ni hàbitats d’interés comunitari. La infraestructura d’evacuació fins a la SET Pla dels Forns tampoc travessa espais protegits.

Flora i fauna

D’acord amb l’ESIA, l’àmbit de la planta presenta una morfologia de terreny amb zones de pendents superiors al 25%. La implantació de la planta es farà en el vessant de la muntanya, la zona més antropitzada i plana gràcies a la tècnica de bancals per a l’aprofitament de cultiu. Tant la planta com la línia ocupen diverses zones amb vegetació forestal, segons PATFOR.

No es preveu cap afecció de la planta solar fotovoltaica i de la infraestructura d’evacuació sobre arbres monumentals, ni sobre espècies de flora protegida, ni microreserves de flora, ni forests gestionades per la Conselleria. No obstant això, tal com establix l’informe de la DGMN, abans de començar els treballs d’execució s’ha d’acreditar que no hi ha cap olivera amb un perímetre de tronc igual o superior a 3,5 m i, en cas que n’hi haja, s’ha de respectar l’exemplar i establir un perímetre de 15 m de diàmetre al voltant, d’acord amb el Decret 154/2018, de 21 de setembre, del Consell.

El promotor esmenta en el seu ESIA que no s’observa cap espècie protegida en l’àmbit de la central. Segons l’informe de la DGMN, en relació amb la fauna protegida, en una zona pròxima a la línia d’evacuació aèria, segons el Banc de dades de biodiversitat de la Comunitat Valenciana (quadricules UTM 1x1), es troba el Circus pygargus (esparver cendrós), que s’inclou com a espècie vulnerable en el Catàleg valencià d’espècies de fauna amenaçada. Així mateix, s’ha detectat una àrea de nidificació d’esta espècie a menys d’1 km de la planta solar fotovoltaica i una altra a menys de 500 m de la línia d’evacuació aèria.

En relació amb la protecció d’espècies silvestres catalogades, es tindrà en consideració el que exposa l’article 9 del Decret 32/2004, de 27 de febrer, del Consell de la Generalitat.

A conseqüència dels pendents elevats, el risc d’erosió alt i molt alt i la pèrdua d’hàbitats d’espècies prioritàries com l’esparver cendrós, la DGMN indica en el seu informe que s’hauran d’excloure les plaques de les zones amb vegetació forestal (zones representades gràficament i delimitades per l’òrgan competent en medi natural).

Així mateix, com a mesures correctores de caràcter general, l’informe de la DGMN establix que, a causa de la presència de l’esparver cendrós en els voltants de la planta, no es faran treballs constructius en època de cria (de març a juliol), si es comprova que esta espècie està criant. A més, els tancats han d’estar agrupats en illes de màxim 10 ha per a facilitar el pas de la fauna. Com a mesures preventives abans del moviment de terres, L’ESIA proposa que cal assegurar-se que no hi ha cap zona de cria en les parcel·les en què s’efectuarà l’actuació, i minimitzar la contaminació lumínica projectada perquè no afecte els hàbits de les espècies nocturnes.

Sòls i residus

La planta solar es troba en sòl rústic, en una zona agrícola amb pendents elevats i una erosió potencial alta i molt alta. Les pèrdues de sòl que es produïsquen a causa de les instal·lacions poden suposar una degradació greu dels ecosistemes naturals, ja que la regeneració de la vegetació natural pot vore’s compromesa fins i tot aportant-hi regs externs. Tenint en compte la situació del ferm existent, l’ESIA preveu en el procediment constructiu que el moviment de terres es farà de manera que el material extret s’utilitzarà com a farciment i, per tant, no es generaran excedents.

No obstant això, com a millores i mesures correctores, l’informe de la DGMN establix que, per a reduir l’afecció al sòl, s’hauran de minimitzar els moviments de terres respectant els bancals i els ribassos existents, sense retirar la terra fèrtil i evitant la compactació del sòl. Per a minimitzar els nivells d’erosió actual i potencial dels sòls nus, s’haurà de mantindre una capa de cultiu herbaci en totes les instal·lacions que afavorisca el manteniment de l’estructura edàfica i la presència de pol·linitzadors, de manera que el seu ús siga compatible amb l’apicultura i l’agrovoltaisme. Prèviament, es valorarà l’extensió d’una capa de mulch que protegisca el terreny de l’escolament fins a l’afiançament de la capa vegetal. Per a mantindre o limitar el creixement de vegetació en la planta solar, no es podran utilitzar herbicides i es recomana la ramaderia extensiva o el desbrossament selectiu mecanitzat d’esta.

La zona presenta vulnerabilitat mitjana d’aqüífers i es troba en una àrea de permeabilitat alta. El subsol a on es localitza la instal·lació se situa en una àrea estratègica de nivell 1 per a la recàrrega d’aqüífers, la qual coincidix amb afloraments de materials de molt alta i alta permeabilitat, amb un estat global del subsol bo. Hi ha afecció per l’ocupació de sòls de molt baixa, baixa i moderada capacitat agrològica. Tant en relació amb la recàrrega d’aqüífers com amb la capacitat agrològica, l’informe de l’SGT considera que, com es tracta d’un sòl degradat a causa de l’intent de l’adequació per a ús agrícola, se’n podria justificar l’adequació, i en relació amb els riscos naturals i induïts en matèria de territori, considera que la planta solar és compatible, però que la línia aèria d’evacuació no és viable.

Amb la finalitat de mantindre les condicions d’infiltració i minimitzar la contaminació de l’aqüífer, en relació amb la implantació de les plaques solars sobre sòls crítics per a la recàrrega d’aqüífers, l’informe de l’SGT planteja una sèrie de mesures correctores: la disposició de les plaques solars haurà d’acompanyar les corbes de nivell; mantindre la superfície vegetal en bones condicions d’infiltració en tot l’àmbit del projecte; ampliar la separació entre els strings i fer labors del sòl que mantinguen la seua textura esponjosa per a facilitar la infiltració o, si és el cas, desenvolupar tasques agrícoles com a activitats complementàries.

A més, amb la finalitat d’evitar l’escolament cap a zones no aptes de recàrrega d’aqüífers, s’executaran franges de vegetació col·locades per a esmorteir l’escolament i alentir la velocitat de l’aigua, la qual cosa permet, al seu torn, l’augment de la infiltració de l’aigua cap al subsol. En este sentit, també s’hauran de construir basses d’arreplega d’aigua en les zones baixes de la planta, de dimensions reduïdes, en què s’acumule l’aigua i quede retinguda temporalment. Així mateix, estes basses servixen per a complir amb la mesura correctora imposada per l’informe que va emetre la DGMN, en relació amb la creació d’almenys un punt d’aigua per a afavorir la presència d’hàbitats aquàtics en el si del medi terrestre, cosa que possibilita que determinades espècies d’amfibis, invertebrats i plantes ocupen un nou nínxol, i així augmenta la diversitat de l’espai sobre el qual s’instal·len.

Tal com s’ha descrit anteriorment, el total de l’àrea d’actuació s’emplaça sobre una zona en què la vulnerabilitat dels aqüífers és mitjana. No obstant això, s’haurà de prestar especial atenció a qualsevol classe d’abocaments que puguen produir efectes negatius sobre qualsevol element del medi ambient i, especialment, que puguen alterar les condicions inicials de les aigües subterrànies.

Pel que fa a la gestió de residus i per a evitar una afecció significativa sobre la hidromorfologia i el sòl, l’ESIA preveu que, atesa la naturalesa de l’activitat, a penes es produiran residus. En el cas que se’n produïsquen, tant en les labors d’execució com en l’explotació, s’emmagatzemaran en l’obra, segons es generen i d’acord amb la seua naturalesa, i es depositaran en el lloc destinat a este fi. A més, preveu la instal·lació de contenidors d’obra per a gestionar correctament els residus no perillosos, i també per als residus perillosos, que s’emmagatzemaran en envasos identificats convenientment. No es canviarà l’oli de la maquinària ni es repararà esta en les zones no autoritzades. Tots els residus els gestionarà posteriorment un gestor autoritzat.

Règim hidràulic

La planta solar fotovoltaica es troba a més de 6 km del corredor fluvial més pròxim (rambla Carbonera). L’informe emés per l’SGT indica que s’hauran de retirar els panells fins a 50 metres de llit dels barrancs (barranc dels Cirers), i respectar la vegetació de ribera existent. Així mateix, es retiraran els panells de les zones afectades pels dos barrancs que travessen la planta, en la part occidental i central, a causa de la perillositat d’inundació de caràcter geomorfològic per tàlveg i fons pla, segons PATRICOVA.

Respecte a la línia d’evacuació, la línia aèria travessa diferents cursos d’aigua, per la qual cosa s’hauria de tindre en compte la localització dels suports i estar sempre fora de les zones de flux preferent d’estos. Després de consultar el visor cartogràfic de la Comunitat Valenciana, s’observa que no està afectada per perillositat d’inundació, segons PATRICOVA.

Contaminació atmosfèrica

Vista la tipologia del projecte, l’ESIA preveu afecció sobre l’atmosfera durant la fase de construcció i funcionament per l’emissió de gasos, pols, soroll i vibracions, a causa principalment del funcionament de la maquinària i els camions de transport per al moviment de terres, així com del transport de residus en la fase d’explotació. A fi de minimitzar este impacte, en l’ESIA es detallen mesures preventives i correctores com ara el control de la maquinària i les bones pràctiques en el seu maneig, una velocitat de circulació inferior a 20 km/h, inspeccions relatives al manteniment de la maquinària, el control del soroll que garantisca el compliment dels nivells sonors permesos legalment, reg de vials, mitjançant camions cisterna, i l’aplicació de mesures de protecció en les zones d’emmagatzematge de materials pulverulents. Durant la fase de funcionament no es preveu un impacte significatiu sobre l’atmosfera.

En relació amb l’enllumenat en la instal·lació, s’ha d’evitar l’excés per mala orientació o sobredimensionament, la interferència amb la vegetació i l’excés de protagonisme de les lluminàries. Les instal·lacions d’il·luminació exterior s’han de dissenyar de manera que es previnga la contaminació lumínica i les lluminàries es disposaran de manera que no s’il·lumine fora del perímetre dels recintes, per la qual cosa es limitaran exclusivament als llocs on siguen necessàries.

Patrimoni cultural

L’ESIA indica que l’emplaçament de la instal·lació no presenta béns d’interés cultural ni jaciments arqueològics. L’ermita de Sant Miquel (BRL-3), amb un nivell de protecció integral, s’emplaça a un 1 km radial de la instal·lació. Per tant, el promotor entén que el projecte no pot incidir sobre béns integrants del patrimoni cultural valencià, per la qual cosa no aporta sol·licitud de prospecció prèvia. El promotor, en el cas de trobar algun tipus de jaciment en el transcurs de les obres, proposa que es notifique a l’autoritat competent perquè s’emeta un informe sobre este tema i se senyalitze a fi d’impedir l’accés de qualsevol maquinària. En tot cas, l’aparició de restes durant les obres comportarà la suspensió immediata de les obres i la comunicació a l’òrgan competent.

Una vegada consultada la carta arqueològica i la capa de jaciments paleontològics, no s’han identificat elements del patrimoni cultural inventariats en l’àmbit del projecte ni a menys de 200 m de la parcel·la que albergarà la planta solar.

El tancat de la planta confina amb les vies pecuàries Pas Reial de l’Argila i amb la vereda del Pas de la Fusta, s’haurà de respectar l’amplària legal i recular si fora necessari. La línia d’evacuació aèria intercepta l’assagador de Bassa Nova.

Durant les obres es respectarà la prioritat del pas de les persones i del bestiar i s’evitarà el desviament d’estos o la interrupció prolongada de la seua marxa.

Paisatge

L’ESIA indica que el Pla d’acció territorial d’infraestructura verda i paisatge de la Comunitat Valenciana (març 2011) inclou la zona dins de la unitat de paisatge UPR 02.14 «Sierra Engarcerán i la Valltorta». No obstant això, no està inclòs en cap paisatge de rellevància regional. L’informe emés pel Servei de Paisatge i el Servei de Planificació Territorial, de data 27 de maig de 2024, reflectix que tant el municipi de Sierra Engarcerán com el de Benlloc (que limita amb la planta pel sud) compten amb un pla general que inclou l’estudi de paisatge. La planta de Cubells se situa en la unitat de paisatge 10 Figueretes-Povils, que correspon a una zona agrícola de cultius llenyosos de secà i de rodals de matoll amplis, amb alguns camps abandonats en l’extrem nord de la ciutat, i forma part de la infraestructura verda municipal. L’informe indica que l’estudi d’integració paisatgístic (EIP) justifica la compatibilitat de la planta per la baixa fragilitat del paisatge.

Pel que fa a la integració paisatgística, l’informe del Servei de Paisatge i el Servei de Planificació Territorial (a causa de les incoherències quant a l’ordenació dels panells a l’interior de la planta en els documents aportats pel promotor) reflectix que s’haurà d’aportar una nova proposta de distribució de panells, i complementar les mesures d’integració paisatgístiques (MIP) que es van aportar en l’EIP (punt 8) i que es consideren adequades.

Les MIP complementàries són les següents: 1) situar els panells fora de les zones de tàlvegs i bancals, de manera que es respecten els murs de pedra existents; 2) s’haurà de deixar una zona de transició entre el terreny forestal i els panells (especialment en el bord nord de la instal·lació); 3) respecte al manteniment i la restauració de la vegetació, en les zones no permeses per a instal·lació de mòduls fotovoltaics s’hauran de restituir els cultius agrícoles característics de la unitat de paisatge anteriorment esmentada. Estes zones venen representades gràficament de conformitat amb l’informe esmentat (imatge 7). Així mateix, per a cada una de les mesures d’integració s’haurà d’elaborar un programa d’implementació tal com arreplega l’apartat i de l’annex II de la TROLUP.

Quant a la línia d’evacuació, la part soterrada no presenta afecció al paisatge. No obstant això, el tram aeri entre la planta Cubells i la planta Pla dels Forns tindrà afecció sobre el paisatge atés que és fàcilment visible des de distàncies mitjanes, per la qual cosa s’haurà de soterrar per camins públics o per límits de parcel·les.

Finalitzada la vida útil de la planta fotovoltaica, es desmantellarà i restaurarà el terreny, i es retirarà qualsevol estructura, fonamentació o qualsevol altre element permanent, també el formigó que recobrix els tubs de les línies d’evacuació. En relació amb la línia d’evacuació aerosubterrània, l’informe del Servei de Paisatge i el Servei de Planificació Territorial indica que s’haurà d’aportar la informació que fa referència a la seua eliminació, ja que no queda reflectida en el pla de desmantellament aportat.

D’acord amb el Corine Land Cover (CLC) 2012-2018, la parcel·la en què es localitza la planta es troba en un sòl catalogat com a «fruiters». Així mateix, durant l’anàlisi de les ortofotos (2017-2023) s’observa que en 2023 s’ha eliminat completament l’arbratge existent, tant l’agrícola com el forestal, vinculat amb els talussos dels bancals.  S’haurà de revertir cada parcel·la al cultiu que té en l’actualitat, de manera que la plantació d’arbres fruiters es faça amb un patró que s’integre en l’entorn i amb la disposició d’arbratge forestal en els talussos. Les actuacions es duran a terme segons el pla de desmantellament presentat i el condicionat que s’exposa en els informes emesos.

Efectes sinèrgics

No es du a terme un estudi d’efectes sinèrgics i acumulatius en què es considere la resta de les instal·lacions d’energia renovable presents en l’àmbit d’estudi i que podrien comportar més repercussions i efectes negatius sobre el territori. S’identifiquen en l’entorn de 5 km altres plantes en tramitació: la planta solar fotovoltaica Pla dels Forns (DIA desfavorable a la planta i viable a la infraestructura d’evacuació, mitjançant la Resolució de data 13 de maig de 2024 i l’expedient núm. 8092937 332/2024/AIA), amb una infraestructura d’evacuació comuna a les dos, i les plantes PFV Vilanova Solar (ATALFE/2020/5) i PFV Mas de Fasil (ATALFE/2020/4) amb una àrea ocupada (tancat) de 2,8 ha i 2,6 ha respectivament. Com que es concentren diversos projectes en la mateixa zona, s’optimitza la utilització dels recursos si es gestionen adequadament i es col·labora entre els diferents projectes. L’afecció final quedarà reduïda com a resultat de l’adaptació dels projectes a les condicions finals d’autorització.

L’informe emés pel Servei de Paisatge i el Servei de Planificació Territorial, de data 27 de maig de 2024, indica que la planta Pla dels Forns és la més pròxima (uns 1.500 m) i se situa en unitats de paisatge diferents. Considera que no es produirà un efecte acumulatiu ni sinèrgic sobre el paisatge.

Des del punt de vista social i territorial, l’ESIA analitza l’impacte de les plantes en relació amb un major benefici social per la generació d’ocupacions en la fase de construcció que serà d’aproximadament per a 60 persones durant un període d’uns 9 mesos, mentres que per a la fase d’explotació seran necessàries 2-3 persones treballant durant els 30-40 anys de vida útil de la instal·lació.

Com a efecte fonamental sobre el medi ambient, es valora el compromís global amb la transició energètica, l’estalvi de CO2 i la lluita contra el canvi climàtic per la producció d’energia a partir d’una font renovable.

Pla de vigilància

El pla de vigilància ambiental proposa la implantació d’un pla de seguiment, en el qual es comprove que les obres es duen a terme d’acord amb el projecte, de manera que s’assegure el compliment de la normativa ambiental, així com les mesures preventives, correctores i els requisits establits en l’ESIA i en la DIA. Segons l’ESIA, se seguirà este pla durant la fase de construcció, d’explotació i de desmantellament. El seguiment haurà de prolongar-se durant la vida útil de la instal·lació. Addicionalment, la informació arreplegada en el programa es plasmarà en informes periòdics (informes d’estat, de control de residus i abocaments d’oli, etc.) i extraordinaris puntuals en cas de successos excepcionals tant en la fase d’implantació com en la de funcionament. Atés l’informe de l’SGT, en el PVA s’inclouran les mesures correctores relacionades amb la infiltració i contaminació de l’aqüífer. Així mateix, atés l’informe del Servei de Paisatge i el Servei de Planificació Territorial, s’inclourà el programa d’implementació de cada una de les MIP.

Consideracions jurídiques

El projecte està subjecte a avaluació d’impacte ambiental ordinària, d’acord amb l’article 7.1 de la Llei 21/2013, de 9 de desembre, en concordança amb l’annex I (grup 2, epígraf g) del Decret 162/1990, de 15 d’octubre.

L’expedient ha observat els tràmits que preveu la secció 1a, capítol II, del títol 2 de la Llei 21/2013, de 9 de desembre, d’avaluació ambiental, i la resta de disposicions que li són aplicables.

De conformitat amb l’article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, s’assignen a la Conselleria de Medi Ambient, Aigua, Infraestructures i Territori les competències en matèria de medi ambient, caça, recursos hídrics, benestar animal, urbanisme i vertebració del territori, obres públiques, i transports, ports i aeroports.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i l’impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Formular la declaració d’impacte ambiental del projecte de la planta solar fotovoltaica de 18,4 MW, Cubells, i la seua línia d’evacuació, promoguda per VF Renovables 21, SL en els termes municipals de Sierra Engarcerán i Vall d’Alba (Castelló), en la qual s’establixen les condicions ambientals, incloent-hi les mesures preventives, correctores i compensatòries, que resulten de l’avaluació ambiental practicada i que s’exposen a continuació, en les quals s’ha de desenvolupar el projecte per a la protecció adequada del medi ambient i dels recursos naturals, sense perjuí de l’obtenció prèvia de les autoritzacions sectorials que li siguen aplicables.

Atesos els antecedents i els fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s’establixen en els termes següents:

i) Condicions generals

1. La línia d’evacuació a 30 kV de la planta Cubells fins a la SET Pla dels Forns, si bé en el projecte es planteja en traçat mixt aerosubterrani, en compliment de les condicions establides en els informes emesos en matèria d’ordenació del territori i paisatge, ha de discórrer en subterrani en tot el seu traçat, davall de camins existents en l’àmbit analitzat o en els límits de parcel·les. En cas que no siga possible un traçat totalment soterrat per motius tècnics degudament justificats, el traçat que es proposa en el projecte es considera ambientalment acceptable sense perjuí que, amb caràcter previ a l’aprovació del projecte, necessite un informe favorable en matèria d’ordenació del territori i el paisatge.

2. L’avaluació ambiental de la línia d’evacuació subterrània a 132 kV, des de la SET Pla dels Forns fins a l’ST Vall d’Alba, i del projecte de SET Pla dels Forns 30/132 kV (infraestructura d’evacuació compartida) s’aborda en el si del tràmit de l’expedient ATALFE/2020/9, i la viabilitat ambiental del projecte objecte d’esta resolució queda condicionada al que conclou l’avaluació ambiental de l’expedient esmentat.

3. Amb la finalitat de minimitzar l’alt risc d’erosió i la pèrdua d’hàbitats d’espècies prioritàries, les zones de vegetació forestal s’hauran de deixar lliures de plaques, de conformitat amb l’informe que va emetre l’òrgan competent en medi natural.

4. A causa de l’afecció per perillositat d’inundació de caràcter geomorfològic i de conformitat amb l’informe de l’òrgan competent en la matèria, hauran de quedar lliures de plaques aquelles zones afectades per perillositat d’inundació (segons el PATRICOVA), associades als dos barrancs que travessen la planta en la part occidental i central.

5. Atesa la integració paisatgística i de conformitat amb l’informe del Servei de Paisatge i el Servei de Planificació Territorial, en les zones de tàlveg i bancals no se situaran panells. Així mateix, s’haurà de deixar una zona de transició entre el terreny forestal i els panells (especialment en la part nord de la instal·lació).

6. El promotor haurà de complir totes les consideracions i mesures preventives i correctores previstes en l’ESIA, el projecte tècnic i la resta de documentació que hi ha en l’expedient, així com les acceptades després de la informació pública o contingudes en la informació complementària aportada a l’expedient, sempre que no contradiguen el que s’establix en esta resolució.

Estes mesures i condicions s’hauran d’incorporar al projecte d’execució en la memòria, plànols i pressupost, per a l’execució real i efectiva, i les verificarà, en fases posteriors de la tramitació, l’òrgan substantiu, prèviament a l’autorització de l’explotació.

7. Es recorda el compliment de tota la legislació rellevant que siga aplicable i que afecte els elements del medi que arreplega esta resolució.

8. En els termes que preveu l’article 43 de la Llei 21/2013, de 9 de desembre, esta declaració d’impacte ambiental perdrà la vigència i cessarà en la producció dels efectes que li són propis si, una vegada publicada en el *Diari Oficial de la Generalitat Valenciana*, no ha començat l’execució del projecte en el termini de quatre anys. A este efecte, el promotor ha de notificar el començament de les obres a l’òrgan ambiental.

ii) Condicions relatives a mesures preventives, correctores i compensatòries per als impactes més significatius

9. S’hauran d’incorporar al disseny del projecte les mesures d’integració paisatgística, condicionats i mesures correctores que s’establixen en els informes dels òrgans competents en matèria d’ordenació del territori i paisatge i en matèria de medi natural, i que s’exposen en el cos d’esta declaració. Estes mesures i condicions s’han d’incorporar al projecte d’execució en la memòria, els plànols i el pressupost, per a l’execució real i efectiva, i les verificarà l’òrgan substantiu en fases posteriors de la tramitació, prèviament a l’autorització de l’explotació.

10. No s’haurà d’ocupar el terreny forestal limítrof a la planta i a la línia d’evacuació en cap labor d’apilament de materials, treballs d’execució i tasques de manteniment; esta s’ajustarà als camins existents. Tenint en compte la proximitat de la planta a terreny forestal, s’ha de complir el que disposa el plec general de normes de seguretat en prevenció d’incendis forestals que s’ha de tindre en compte en l’execució d’obres, treballs i aprofitaments que es facen en terreny forestal o en els seus voltants, annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

11. Amb independència de les mesures de control de l’escolament previstes en el projecte constructiu, si es detecten afeccions significatives a la seguretat de les infraestructures de comunicació pròximes o als elements de drenatge a conseqüència de modificacions en el règim d’escolaments provocats per la implantació de la central fotovoltaica, correspondrà al promotor executar les accions que siguen necessàries per a esmenar la situació. Actuarà de la mateixa manera quan els escolaments causen danys o puguen ser susceptibles de causar un perjuí a l’activitat productiva de les parcel·les confrontants. S’han de complir les limitacions d’usos en la zona de flux preferent en sòl rural que s’arrepleguen en el Reglament de domini públic hidràulic.

12. No s’instal·larà enllumenat exterior en la planta fotovoltaica, a excepció dels dispositius d’il·luminació imprescindibles enfront de situacions de risc. S’hauran d’incorporar criteris d’il·luminació sostenible amb els quals es reduïsca el consum energètic i es minimitze la contaminació lumínica nocturna de les instal·lacions.

13. Es disposarà de zones impermeabilitzades i d’un sistema d’arreplega de possibles fugues d’olis i combustibles, procedents de la maquinària i de les estructures que es generen durant l’execució de l’obra. Els residus generats s’han de gestionar segons la normativa vigent i mitjançant un gestor autoritzat; s’han d’establir les zones d’arreplega de residus i no s’han d’apilar en zones amb pendents elevats o amb perillositat d’inundació.

14. El tancat perimetral s’ha d’ajustar al que disposa el Decret 178/2005, de 18 de novembre, del Consell de la Generalitat, pel qual s’establixen les condicions dels tancaments en el medi natural i dels tancaments cinegètics. A més, per a evitar la col·lisió d’aus contra el tancat de la planta solar, s’han de col·locar plaques metàl·liques o d’un material plàstic fabricat en poliestiré o similar, de color blanc i d’acabat mat de 20 x 20 cm (o 25 x 25 cm), que s’hauran de situar en els espais entre suports, i caldrà revisar-les periòdicament i reposar les defectuoses o despreses.

15. El subministrament d’aigua s’ha de fer des d’un origen emparat per un dret a l’ús privatiu de les aigües. D’acord amb l’article 52 del text refós de la Llei d’aigües, el dret a l’ús privatiu de les aigües s’adquirix per disposició legal (art. 54) o per concessió administrativa.

16. Es complirà l’informe definitiu de l’òrgan competent en matèria de patrimoni cultural, el qual haurà d’obtindre’s abans de l’inici de l’execució del projecte. Si es troben restes paleontològiques, arqueològiques o etnogràfiques durant l’execució de les obres, el promotor haurà de paralitzar les obres i posar el fet en coneixement de l’òrgan competent en patrimoni cultural de manera immediata, i adoptar les mesures pertinents per a la protecció i conservació, de conformitat amb el que preveuen els articles 63 i 65 de la Llei 4/1998, del patrimoni cultural valencià.

17. Pel que fa a l’afecció a vies pecuàries, se n’ha de garantir la continuïtat i si es produïx qualsevol afecció a estes, serà d’acord amb les condicions de l’òrgan competent en la matèria segons la Llei 3/2014, d’11 de juliol, de vies pecuàries.

18. Tots els encreuaments amb infraestructures i servicis existents s’han de fer de conformitat amb l’organisme gestor d’estos i, si és el cas, han de comptar amb l’autorització necessària.

19. L’emissió de l’autorització administrativa de tancament definitiu de la central obligarà el promotor a desmantellar-la en els termes definits en el pla aportat.

iii) Condicions al Pla de vigilància ambiental

20. Les accions que s’inclouen en el Programa de vigilància i seguiment ambiental s’hauran de documentar a l’efecte d’acreditar l’adopció i l’execució de les mesures preventives i correctores proposades i la comprovació de l’eficàcia d’estes. Així mateix, s’hi hauran d’incorporar les mesures establides en els informes evacuats de Paisatge i de Planificació Territorial, pel Servei de Gestió de Riscos en el Territori i per l’òrgan competent en medi natural, tant les exposades en el cos d’esta declaració com les indicades respecte del pla de desmantellament en este. La documentació haurà d’estar a la disposició de les autoritats competents.

*Segon*

D’acord amb el que preveu l’article 41 de la Llei 21/2013, de 9 de desembre:

a. Ordenar la publicació d’esta declaració d’impacte ambiental en el *Diari Oficial de la Generalitat Valenciana*, així com en la seu electrònica.

b. Esta declaració d’impacte ambiental no serà objecte de recurs sense perjuí dels que, si és el cas, siguen procedents en via administrativa i judicial contra l’acte pel qual s’autoritza el projecte.

*Tercer*

L’òrgan substantiu haurà de tindre degudament en compte, en el procediment d’autorització del projecte, l’avaluació d’impacte ambiental efectuada segons els criteris que establix l’article 42 de la Llei 21/2013, de 9 de desembre, que fan referència tant al contingut de l’autorització com a la publicitat de la decisió.»

  

València, 3 de juny de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental